 Na WINNIE ATIENO WADAU katika sekta ya utalii wanategemea amani wakati wa kampeni za uchaguzi mkuu mwaka ujao kuona iwapo biashara zao zilizoathiriwa na janga la corona zitafufuka. Wadau hao wanasema kwamba amani ni muhimu kwa kufufua sekta hiyo kabla, wakati na baada ya uchaguzi mkuu wa Agosti 2022 na kwa hivyo wanasiasa wanafaa kudumisha uthabiti. Kwenye mahojiano na Taifa Leo, wamelalamikia sekta ya utalii kuathirika pakubwa kutokana na msukosuko wa kisiasa ikizingatiwa kuwa ni kati ya nguzo kuu za uchumi wa Kenya. Dkt Sam Ikwaye, mmoja wa maafisa wa muungano wa wahudumu wa mikahawa nchini, alisema mihemko ya kisiasa aghalabu huathiri misimu inayoingiza mapato ya kuridhisha. Akisisitiza kuwa sekta ya utalii huimarika mazingira yakiwa tulivu, alionya kuhusu malumbano miongoni mwa wanasiasa ambayo yamekuwa yakishuhudiwa ni ishara huenda taifa likayumba. “Tunahimiza Rais ahakikishe atakapostaafu kipindi cha mpito kitafanyika kwa njia ya amani,” Dkt Ikwaye akaelezea. Sekta ya utalii ilipata afueni mwishoni mwa mwaka huu 2021, baada ya serikali kulegeza kamba kanuni zilizopendekezwa kusaidia kuzuia maenezi ya Covid-19. Chini ya kipindi cha muda wa miaka miwili, utendakazi wa sekta hii umeathirika kwa kiwango kikuu hususan kupungua kwa mapato yanayoletwa na watalii kutoka nje ya nchi. Sekta ya hoteli eneo la pwani ina takriban vitanda 40,000 na ndiyo tegemeo kuu la uchumi la wakazi ikiwa imeajiri wafanyakazi zaidi ya 12,800. Lakini kwa wakati huu, nusu ya wafanyakazi inalipwa asilimia 70 ya mshahara na baadhi yao wamepatiwa likizo bila malipo kufuatia kudorora kwa sekta hiyo. Mwezi huu wa Desemba, hoteli katika eneo la pwani zilikuwa zimejaa asilimia 90 huku watalii wengi wakiwa wa humu nchini. Kwa likizo ya krisimasi, hoteli zote zilikuwa zimejaa huku wamiliki wakiwekeza zaidi kutimiza kanuni za kuzuia msambao wa virusi vya corona. Mkurugenzi Mkuu wa kampuni ya hoteli ya Pride Inn Group Bw Husnain Noorani Alisema alitumia miaka miwili iliyopita kuimarisha hoteli zake. Katika eneo la Malindi, hoteli nyingi zinauzwa. Hata hivyo Dkt Ikwaye alisema kwamba baadhi zilibadilishwa kuwa maeneo ya kutengea waathiriwa wa corona. “Afueni ilipatikana pasaka mwaka huu lakini wakati visa vilendelea kuongezeka hali ilikuwa mbaya baada ya Rais Uhuru Kenyatta kutangaza kanuni zaidi ikiwa ni pamoja na kufungwa kwa nchi wakati tulikuwa tukijiandaa kwa likizo ya pasaka,” alisema Dkt Ikwaye. Alisema kwamba wadau katika sekta hiyo watafuatilia joto la kisiasa nchini kuanzia Januari 2022 ili kuhakikisha kuwa haithiriwi na kampeni za uchaguzi mkuu ujao. Wamiliki wa hoteli wamekuwa wakiomba serikali kuokoa sekta ya utalii kwa kuwapunguzia gharama kama ada za stima na kodi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  